Diari Oficial de la Generalitat Valenciana


Sumari del DOGV 6712, del 13-02-2012 (2012/1379)

RESOLUCIÓ de 10 de febrer de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del acord de comanda de gestió entre la Conselleria d'Economia, Indústria i Comerç i el Consorci de Gestió del Centre d'Artesania de la Comunitat Valenciana per a la gestió i tramitació de determinades accions en matèria d'artesania.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6712

Data del DOGV
:   13-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/1379


Data del document
:   10-02-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 10 de febrer de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del acord de comanda de gestió entre la Conselleria d'Economia, Indústria i Comerç i el Consorci de Gestió del Centre d'Artesania de la Comunitat Valenciana per a la gestió i tramitació de determinades accions en matèria d'artesania. [2012/1379]  
La Conselleria d'Economia, Indústria i Comerç i el Consorci de Gestió del Centre d'Artesania de la Comunitat Valenciana han subscrit, després de la tramitació prèvia reglamentària, el 25 de gener de 2012, el acord de comanda de gestió per a la gestió i tramitació de determinades accions en matèria d'artesania.  
En compliment del que establix l'article 15.3 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat acord, que ha quedat inscrit en el Registre de Convenis de la Generalitat amb el número 0077/2012, i que figura com a annex d'esta resolució.  
  
València, 10 de febrer de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
  
Acord de comanda de gestió entre la Conselleria d'Economia, Indústria i Comerç de la Generalitat Valenciana i el Consorci de Gestió del Centre d'Artesania de la Comunitat Valenciana, per a la gestió i tramitació de determinades accions en matèria d'artesania  
  
  
Valencia, 25 de gener de 2012  
  
Reunits  
D'una part, Silvia Ordiñaga Rigo, directora general de Comerç i Consum de la Generalitat, que actua en nom i representació de la Conselleria d'Economia, Indústria i Comerç, i expressament facultada per a este acte per Acord del Consell de data 9 de desembre de 2011.  
  
I de l'altra, Cristina Cabrelles Vivas, directora gerent del Consorci de Gestió del Centre d'Artesania de la Comunitat Valenciana (en avant Consorci), en virtut de l'acord de delegació d'atribucions de data 30 de març de 2011.  
Ambdues parts es reconeixen capacitat legal suficient per a obligar-se i, en conseqüència, subscriure el present conveni de col·laboració i, a este efecte,  
  
Exposen  
Primer. Que la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, establix tres principis bàsics que han d'orientar l'actuació administrativa, entre els quals destaquen la cooperació i la coordinació entre les distintes administracions públiques, que permeten una fluïdesa i una aproximació més grans dels ciutadans a les administracions públiques en conjunt i a cada una d'estes.  
Segon. Que la Llei 8/2010, de 23 de juny, de la Generalitat, de Règim Local de la Comunitat Valenciana, establix que per a garantir una prestació més pròxima a la ciutadania, el Consell, a proposta de la conselleria competent en matèria d'administració local, pot encomanar la realització d'activitats de caràcter material, tècnic o de servicis de la seua competència a les entitats locals amb capacitat de gestió, les quals actuaran amb subjecció plena a les instruccions generals i particulars que dicte la Generalitat.  
Tercer. Que la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, establix que la realització d'activitats de caràcter material, tècnic o de servicis de la competència dels òrgans administratius o de les entitats de dret públic podrà ser encomanada a altres òrgans o entitats de la mateixa o de distinta administració, per raons d'eficàcia, o quan no es posseïsquen els mitjans tècnics idonis per al seu exercici.  
  
Quart. Que el Decret 97/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Economia, Indústria i Comerç atorga competències en matèria d'ordenació territorial de l'activitat comercial a la Comunitat Valenciana, comerç interior, artesania i protecció i defensa dels consumidors i usuaris a la Direcció General de Comerç i Consum.  
Cinqué. Que el Consorci és un ens públic amb personalitat jurídica pròpia que té per finalitat la gestió i l'administració del Centre d'Artesania de la Comunitat Valenciana, així com la difusió i potenciació de l'artesania mitjançant l'adopció de polítiques promocionals, informatives, formatives, d'anàlisi, d'assistència i de coordinació, i, en general, qualsevol altra activitat directament o indirectament relacionada amb les anteriorment esmentades que així acorde la Junta Rectora d'este.  
  
Sisé. D'acord amb els principis bàsics orientadors de l'actuació administrativa indicats en els punts primer i segon del present acord, així com per raons d'eficàcia i eficiència, es considera adequat que, atés que el Consorci disposa de recursos materials i humans específics i especialitzats en matèria artesana, estos puguen aportar una especial col·laboració d'ordre tècnic en el desenrotllament de determinades tasques relacionades amb la gestió i tramitació d'expedients, procediments i organització en matèria d'ordenació de l'artesania.  
  
Per tot això, acorden subscriure el present acord de comanda de gestió, en el marc establit en la Llei 8/2010, de 23 de juny, de la Generalitat, de Règim Local de la Comunitat Valenciana, i en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
En conseqüència s'acorda:  
  
Primer. Objecte  
La Conselleria d'Economia, Indústria i Comerç encomana al Consorci de Gestió del Centre d'Artesania de la Comunitat Valenciana les actuacions pròpies de la seua competència relacionades amb la gestió i tramitació del procediment de l'obtenció i renovació del document de qualificació artesana (DQA).  
  
Segon. Actuacions  
La comanda a què es referix el present acord inclourà totes aquelles actuacions necessàries per al bon fi en la gestió, tramitació i preparació de propostes d'obtenció i/o renovació del DQA, excepte les relatives a la formalització de la concessió de l'esmentat document, i la resolució, si és el cas, dels recursos administratius que pogueren plantejar-se.  
  
  
Tercer. Seguiment  
A fi d'avaluar l'eficàcia de les actuacions realitzades i de la seua incidència en la millora del rendiment en el servici prestat, es crearà una comissió de seguiment composta per:   
- Un representant de la Conselleria d'Economia, Indústria i Comerç nomenat per la directora general de Comerç i Consum.  
- Un representant del consorci nomenat per la directora gerent.  
  
L'esmentada comissió es reunirà amb una periodicitat semestral i elevarà un informe de les actuacions desenrotllades a la Direcció General de Comerç i Consum.  
  
Quart. Pressupost  
El present acord de comanda de gestió no comporta obligacions econòmiques per a cap de les parts.   
  
Cinqué. Vigència  
El termini de vigència de la gestió encomanada començarà en el moment de la firma i s'estendrà fins al 31 de desembre de 2012, i es podrà prorrogar de forma automàtica per períodes anuals, excepte denúncia expressa d'una de les parts manifestada amb una antelació mínima de tres mesos respecte de la data en què s'haja de considerar finalitzat l'acord.  
  
Sisé. Naturalesa  
La comanda realitzada al Consorci per a tasques relacionades amb la gestió i tramitació d'expedients, procediments i organització en matèria d'ordenació de l'artesania, no transferix la titularitat de la competència de la Conselleria d'Economia, Indústria i Comerç en matèria d'artesania, ni afecta el seu exercici en l'àmbit de les decisions jurídiques que hagen d'adoptar-se en relació amb l'execució material encomanada.  
  
  
Seté. Publicació  
Este acord es publicarà íntegrament en el Diari Oficial de la Comunitat Valenciana, i tindrà efectes des del dia de la firma.  
  
I com a prova de conformitat, i per a la deguda constància de tot allò acordat, es firma el present acord en doble exemplar, al lloc i en la data assenyalats en el encapçalament.  
  
La directora gerent del Consorci de Gestió del Centre d'Artesania de la Comunitat Valenciana: Cristina Cabrelles Vivas.  
La directora general de Comerç i Consum: Silvia Ordiñaga Rigo.